|  |  |
| --- | --- |
|  | 7. oktober 2015Pressemeddelelse |
|   | Forskning og FormidlingFormidling41 20 60 19Nynne.Bojsen.Faartoft@natmus.dk |

**Kulturnat med historisk twist**

Ringenes Herre, 2. verdenskrig, fotoudstilling, koldkrigsskibe og Lindy Hop - Kulturnatten på Nationalmuseet, Tøjhusmuseet, Orlogsmuseet og Skibene på Holmen har oplevelser for natteravne i alle aldre. Adgang med Kulturpas.

**Kulturnatten på Nationalmuseet**

Til Kulturnatten kræver det mod at gå på Nationalmuseet: Du skal nemlig træde igennem selve Ringen fra Ringenes Herre projiceret op på museets indgang mod Frederiksholms Kanal. Og når du kommer ind i Palægården, bliver det kun vildere: Her vil du aftenen igennem kunne opleve No Parking Productions kæmpe, animerede lysshow på hele museets facade, hvor du møder Tolkien selv og hans mange berømte karakterer - både de hyggelige og de rigtig uhyggelige…

Kulturnatten på Nationalmuseet forener nemlig Tolkiens verden med den middelalder, som han var så inspireret af i sin fantasy, i et væld af aktiviteter for alle aldre. Smag middelalderinspireret mad, for eksempel Timm Vladimirs helstegte lam, hør middelaldertruppen Pøbels fængende musik, kom på rundvisning om Tolkien og middelalderen, prøv elvernes bue, eller menneskenes sværd, bliv sminket som i Ringenes Herre, se det medrivende teaterstykke Bjowulf og meget, meget mere. Aftenen byder også på særlige børneaktiviteter - for eksempel krigerskole, tryllestavsworkshop og teater.

**Se hele programmet for Kulturnatten på Nationalmuseet:** <http://natmus.dk/museerne/nationalmuseet/aktiviteter/kulturnatten/>

**Kulturnatten på Tøjhusmuseet**

På Tøjhusmuseet står Kulturnatten i 2. verdenskrigs tegn. Du kan for eksempel opleve reenactment-gruppen Regimentet genopføre besættelsen og befrielsen. Eller hvad med at se hele 2. verdenskrig udspille sig i miniature-størrelse? Du kan også se show med dygtige Lindy Hop-dansere og komme helt tæt på et originalt tysk panserkøretøj fra krigen, som fortæller om et kontroversielt kapitel i Danmarkshistorien: Nemlig minerydningen ved den jyske vestkyst i 1945.

Og er du blevet bidt af Tolkien og Ringenes Herre efter at have besøgt Nationalmuseet, så husk også, at Tøjhusmuseets særudstilling “Tolkiens Univers - My Precious” er åbent på Kulturnatten sammen med de faste udstillinger.

**Se hele programmet for Kulturnatten på Tøjhusmuseet:** <http://natmus.dk/museerne/toejhusmuseet/aktiviteter/kulturnatten/>

**Kulturnatten på Orlogsmuseet**

På Kulturnatten på Orlogsmuseet kan du for første gang se den prisbelønnede fotograf Jan Grarups billeder fra Søværnet. Fotografierne er taget i løbet af sommeren 2015 og skildrer tjenesten om bord på Søværnets skibe.

Fotoudstillingen er med til at markere 50-året for Selskabet Danske Tordenskiold-Venner. En mindre særudstilling fortæller om selskabets uddeling af Tordenskiold-Prisen, der uddeles til helte i Søværnet, der med risiko for eget liv og førlighed har udført imponerende bedrifter.

På Kulturnatten kan du også få en rundvisning i Orlogsmuseets udstillinger. Derudover viser Orlogsmuseets Modelbyggerlaug eksempler på deres håndværk.

Det vil også være muligt at købe mad og drikkevarer på museet. Vi serverer naturligvis skipperlabskovs!

**Læs mere om Kulturnatten på Orlogsmuseet:** <http://natmus.dk/museerne/orlogsmuseet/aktiviteter/kulturnatten/>

**Kulturnatten på Skibene på Holmen**

Kom helt tæt på historien ombord på tre af flådens ikoner fra den kolde krig: ubåden Sælen, fregatten Peder Skram og torpedomissilbåden Sehested.

På Kulturnatten er der gratis adgang til de tre skibe, som var nogle af de stærkeste våben, Danmark havde under den kolde krig - og som nærmest står, som da de var i funktion med en dunst af diesel i luften og kaffekanden på sin plads.

**Læs mere om Skibene på Holmen:**<http://natmus.dk/museerne/skibene-paa-holmen/>

**For yderligere oplysninger eller interview, kontakt:**Nynne Bojsen Faartoft, kommunikationsmedarbejder, Nationalmuseet.
Tlf.: 41 20 60 19. E-mail: nynne.bojsen.faartoft@natmus.dk